# Daginstitutionernes organisation: Tv2 Dokumentar viser behov for reform af dagtilbudsområdet med bedre normeringer, nærværende ledelse og uafhængigt tilsyn.

Dokumentaren ”Daginstitutioner bag facaden”, der blev vist tirsdag aften på Tv2, havde klip med gru-opvækkende situationer, hvor pressede voksne råber af børnene. Politikerne bør handle nu, og skabe bedre rammer for daginstitutionerne, siger Peter Grevsen, landsformand for Daginstitutionernes Lands-Organisation.

”Ingen børn skal opleve det svigt, vi så i dokumentaren”, siger Peter Grevsen: ”Det er helt afgørende at politikerne sikrer bedre økonomi og rammer for kvalitet i vores daginstitutioner. Normeringer er den vigtigste enkeltfaktor for kvalitet, det ved vi fra forskningen”, forklarer Peter Grevsen:

”Ud over flere hænder, skal der være kvalificeret ledelse, som superviserer tæt på. Det får man ikke med de mange besparelser der er udført de seneste år”.

Peter Grevsen har også et bud på, hvordan der kan komme bedre styr på kvaliteten, hvor kommunerne i dag fører tilsyn med sig selv og med deres konkurrenter: ”Vi burde have et uafhængigt tilsyn, der har ressourcer til at gå i dialog med institutionerne, med tydelige krav og vejledning – og som kan sikre konsekvent opfølgning, siger han. Tilsynet må ikke som i dag være indlejret i kommunerne, der jo samtidig bestemmer den økonomiske ramme”, siger Peter Grevsen. Han forklarer:

” Der bør være ensartethed og transparens i tilsynet, og der kan sagtens være plads til forskellighed, så længe alle møder en vis standard. Den nye dagtilbudslov med ’Styrket læreplan’ angiver de standarder, der sikrer kvalitet”, siger Peter Grevsen.

Daginstitutionernes Lands-Organisation omfatter over 1000 selvejende og private samt kommunale daginstitutioner i Danmark. Se [www.dlo.dk](http://www.dlo.dk)

**For mere information, kontakt**

Landsformand Peter Grevsen 40600464

eller

Sekretariatschef Tanja Krabbe 93399065